text: Regionaltog til Fredericia erstattes af busser
  31 marts 2014 kl. 05.06
  Regionaltog mellem Odense og Fredericia erstattes af busser, oplyser DSB.
  Der er aflysninger og forsinkelser af togtrafikken på Fyn mandag morgen, og regionaltog mellem Odense og Fredericia erstattes af busser.
  Problemerne skyldes et sporarbejde ved Ejby på Vestfyn, som Banedanmark har arbejdet på natten til mandag. Det er ikke blevet færdigt mandag morgen, som planlagt, oplyser DSB.
  InterCity-tog og InterCityLyn-tog kører med forsinkelser, fordi der kun er et enkelt fartbart spor på strækningen mellem Odense og Ejby.
  Regionaltogene mellem Odense og Fredericia er erstattet af busser for at gøre plads til Intercitytog og Intercity-lyntog, lyder det fra DSB, der arbejder på at skaffe busser.
  Rejsetiden er i øjeblikket en time længere for de passagerer, der kører i bus på hele strækningen mellem Odense og Fredericia.
  Banedanmark forventer, at sporarbejdet er færdigt i løbet af mandag formiddag.
  